L 17/84
SL
Uradni list Evropske unije
19.1.2023
IZVEDBENA UREDBA KOMISIJE (EU) 2023/131 z dne 18. januarja 2023 o spremembi Izvedbene uredbe (EU) 2019/1259 o uvedbi dokončne protidampinške dajatve na uvoz navojnega litega pribora (fitingov) za cevi iz tempranega litega železa in sferoidnega grafitnega litega železa s poreklom iz Ljudske republike Kitajske in Tajske ter uvedbi nadzora nad uvozom litega pribora (fitingov) za cevi s poreklom iz Ljudske republike Kitajske
EVROPSKA KOMISIJA JE –
ob upoštevanju Pogodbe o delovanju Evropske unije,
ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 14(1) Uredbe,
ob upoštevanju Uredbe (EU) št.
952/2013 Evropskega parlamenta in Sveta z dne 9. oktobra 2013 o carinskem zakoniku Unije (2) in zlasti člena 56(5) Uredbe,
ob upoštevanju naslednjega:
(1)
Z Izvedbeno uredbo Komisije (EU) 2019/1259 (3) je Evropska komisija uvedla dokončno protidampinško dajatev na uvoz navojnega litega pribora (fitingov) za cevi iz tempranega litega železa in sferoidnega grafitnega litega železa, razen ohišij kompresijskega pribora z metričnimi navoji ISO DIN 13 in navojnih krožnih razdelilnih omaric iz tempranega železa, ki nimajo pokrova, s poreklom iz Ljudske republike Kitajske (v nadaljnjem besedilu: LRK) in Tajske (v nadaljnjem besedilu: zadevni izdelek).
(2)
Glavne vhodne surovine za zadevni izdelek so odpadne kovine, koks ali električna energija ali plin, pesek (za oblikovanje) in cink (za galvanizacijo).
Prva faza proizvodnega procesa je taljenje odpadnih kovin.
Sledita ji postopek oblikovanja in ulivanje različnih oblik, ki se nato ločijo na posamezne dele.
Izvesti je treba dolgotrajen postopek žarjenja, s katerim postane izdelek ustrezno tempran, da se lahko uporablja na mestih, na katerih je na primer potrebna odpornost proti sunkom in tresljajem, ter da je odporen na hitre temperaturne spremembe.
Pribor (fitingi) se lahko nato galvanizira.
Nato se izvedejo končni proizvodni koraki, vključno z izdelavo navojev in drugo strojno obdelavo.
(3)
V skladu z Izvedbeno uredbo (EU) 2019/1259 za kitajskega proizvajalca izvoznika Jinan Meide Casting Co., Ltd (v nadaljnjem besedilu: družba Jinan Meide), dodatna oznaka TARIC (4) B336, veljajo protidampinški ukrepi, uvedeni z Izvedbeno uredbo (EU) 2019/1259.
(4)
Industrija Unije, ki proizvaja podobni izdelek, je v letih 2021 in 2022 Komisiji predložila informacije, da je skupina Meide Group Co., Ltd. (v nadaljnjem besedilu: skupina Meide Group) s sedežem v LRK prevzela družbo Odlewnia Zawiercie S.A., proizvajalca podobnega izdelka s sedežem na Poljskem.
(1) UL L 176, 30.6.2016, str. 21. (2) UL L 269, 10.10.2013, str. 1.
(3) Izvedbena uredba Komisije (EU) 2019/1259 z dne 24. julija 2019 o uvedbi dokončne protidampinške dajatve na uvoz navojnega litega pribora (fitingov) za cevi iz tempranega litega železa in sferoidnega grafitnega litega železa s poreklom iz Ljudske republike Kitajske in Tajske po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta (UL L 197, 25.7.2019, str. 2).
(4) Integrirana tarifa Evropske unije.